pythainlp/thaigov-v2-corpus-22032023 huggingface dataset:
วันศุกร์ที่ 29 เมษายน 2565
พม. จับมือ มช. ดึงเครือข่าย หนุนวิจัยและนวัตกรรม "การเรียนรู้ตลอดชีวิตเพื่อพัฒนาทักษะงานในยุคดิจิทัล" รับมือสังคมสูงอายุ
พม. จับมือ มช. ดึงเครือข่าย หนุนวิจัยและนวัตกรรม "การเรียนรู้ตลอดชีวิตเพื่อพัฒนาทักษะงานในยุคดิจิทัล" รับมือสังคมสูงอายุ
วันที่ 28เม.ย. 65เวลา 13.30 น. นายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.)เป็นประธานในพิธีลงนามบันทึกข้อตกลงความเข้าใจระหว่างกระทรวงการพัฒนาสังคมและความมั่นคงของมนุษย์ (พม.) กับมหาวิทยาลัยเชียงใหม่ โครงการ "ระบบนิเวศการเรียนรู้ตลอดชีวิตเพื่อพัฒนาทักษะงานในยุคดิจิทัลสำหรับผู้สูงวัย และระบบสนับสนุนเชิงเทคนิคของคนรุ่นใหม่สู่การนำไปใช้ที่ยั่งยืน" โดยวิทยาลัยการศึกษาตลอดชีวิต มหาวิทยาลัยเชียงใหม่ โดยมี นางพัชรี อาระยะกุล ปลัดกระทรวงการพัฒนาสังคมและความมั่นคงของมนุษย์ (ปลัด พม.) กล่าวรายงานความร่วมมือ และศาสตราจารย์คลินิก นายแพทย์นิเวศน์ นันทจิต อธิการบดี มหาวิทยาลัยเชียงใหม่ กล่าวต้อนรับ ณ ห้องประชุม 201 ชั้น 2 อาคารสำนักบริการเทคโนโลยีสารสนเทศ มหาวิทยาลัยเชียงใหม่
นายจุติ กล่าวว่า บันทึกข้อตกลงความเข้าใจฉบับนี้ นับเป็นความร่วมมือระหว่างภาคีเครือข่ายที่มีการลงนามร่วมกันระหว่าง 6 หน่วยงาน ประกอบด้วย 1) มหาวิทยาลัยเชียงใหม่ โดย ศาสตราจารย์คลินิก นายแพทย์ นิเวศน์ นันทจิต อธิการบดีมหาวิทยาลัยเชียงใหม่ 2) กรมกิจการเด็กและเยาวชน กระทรวง พม. โดย นางจตุพร โรจนพานิช อธิบดีกรมกิจการเด็กและเยาวชน 3) กรมกิจการผู้สูงอายุ กระทรวง พม. โดย นางสุจิตรา พิทยานรเศรษฐ์ อธิบดีกรมกิจการผู้สูงอายุ 4) สำนักงานการวิจัยแห่งชาติ โดย ดร.วิภารัตน์ ดีอ่อง ผู้อำนวยการสำนักงานการวิจัยเเห่งชาติ 5) เครือข่ายโรงเรียนผู้สูงอายุแห่งประเทศไทย โดย พระครูปิยวรรณพิพัฒน์, ดร. ประธานเครือข่ายโรงเรียนผู้สูงอายุแห่งประเทศไทย และ 6) เครือข่าย YEN-Dx พี่สอนน้องคล่องธุรกิจ โดยคุณกิตติ์รเมศ อธิกรธีรพัฒน์ ประธาน YEN-D Frontier Thailand-Laos ผู้แทนเครือข่าย YEN-Dx ซึ่งมีวัตถุประสงค์เพื่อร่วมมือกันขับเคลื่อนการดำเนินงานส่งเสริมและสนับสนุนการวิจัยและนวัตกรรม เรื่อง "การเรียนรู้ตลอดชีวิตเพื่อพัฒนาทักษะงานในยุคดิจิทัล" เพื่อให้เกิดการเตรียมความพร้อมในการเข้าสู่สังคมสูงอายุของประเทศไทย โดยการพัฒนาทักษะที่จำเป็นต่อการดำรงชีวิตและพัฒนาศักยภาพในการทำงานที่เป็นที่ต้องการของตลาดงานในภาครัฐและภาคเอกชน อีกทั้งสร้างโอกาสในการมีงานทำให้กับคนเกษียณ ทั้งนี้ กระทรวง พม. โดยกรมกิจการเด็กและเยาวชน และกรมกิจการผู้สูงอายุ เป็นผู้สนับสนุนตามความชำนาญของหน่วยงานด้านเด็ก เยาวชน และผู้สูงอายุ เพื่อผลักดันการใช้ประโยชน์จากผลงานวิจัยเป็นไปตามพันธกิจของหน่วยงานและบรรลุวัตถุประสงค์ข้อตกลงความเข้าใจฉบับนี้
นายจุติ กล่าวเพิ่มเติมว่า โครงการนี้เป็นโครงการที่ทุกภาคส่วนทั้งภาครัฐ ภาคประชาชน และสถาบันการศึกษา ได้เข้ามาร่วมกันทำให้เกิดขึ้น ขณะนี้ โลกมีการเปลี่ยนแปลงซึ่งเราต้องปรับตัวสู้ ขณะเดียวกัน ผู้สูงอายุยังแข็งแรง พึ่งพาตนเองได้ และสิ่งสำคัญคือผู้สูงอายุเป็นกลุ่มใหญ่ในโครงสร้างประชากรของประเทศไทย ดังนั้น โครงการนี้เกิดขึ้นมาเพื่อพัฒนาทรัพยากรมนุษย์และการเรียนรู้ตลอดชีวิต นับเป็นสิ่งจำเป็นสำหรับโลกสมัยใหม่ และโครงการนี้จะสร้างความเข้มแข็งให้กับกลุ่มฐานราก และเป็นอีกหนึ่งโอกาสที่ให้เด็กรุ่นใหม่ได้สามารถฝึกงาน พัฒนาประสบการณ์ เพื่อสร้างประเทศไทยให้เข้มแข็ง โดยเรามุ่งเน้นเรื่องการเรียนรู้ตลอดชีวิต การพัฒนาตนเอง ซึ่งดิจิทัลนับเป็นปัจจัยที่ห้าของชีวิต ฉะนั้นทุกคนต้องใช้ให้เป็นประโยชน์ ใช้ให้เป็นพลัง เพราะผู้เกษียณมากไปด้วยประสบการณ์และสามารถถ่ายทอดประสบการณ์ส่งต่อไปให้คนรุ่นหลังต่อไปได้
วันพุธที่ 30 มิถุนายน 2564
ปลัด สธ. เตือนให้สวมหน้ากากอนามัยขณะอยู่ร่วมกับครอบครัว หลังมีแนวโน้มพบผู้ติดเชื้อจากการสัมผัสในครอบครัว ชุมชน ออฟฟิศ ถึงร้อยละ 74
ปลัดกระทรวงสาธารณสุข เตือนประชาชนให้เพิ่มความเข้มงวดการสวมหน้ากากอนามัยตลอดเวลาเมื่ออยู่บ้าน หลังพบแนวโน้มติดเชื้อโควิด 19 ในครอบครัวเพิ่มสูงขึ้น
นายแพทย์เกียรติภูมิ วงศ์รจิต ปลัดกระทรวงสาธารณสุข ให้สัมภาษณ์ว่า จากสถานการณ์โควิด 19 ที่ยังคงแพร่ระบาดเป็นวงกว้าง ข้อมูลของกองระบาดวิทยา กรมควบคุมโรค ในเขตกรุงเทพมหานครและปริมณฑลพบผู้ติดเชื้อจากการสัมผัสในครอบครัว ชุมชน หรือออฟฟิศ ร้อยละ 74 ส่วนที่เหลือในรูปแบบคลัสเตอร์ โรงงาน แคมป์คนงานก่อสร้าง ทั้งนี้หลายจังหวัดยังพบการติดเชื้อในโรงงาน สถานประกอบการ อย่างต่อเนื่อง จึงขอความร่วมมือผู้ที่ออกไปทำงานนอกบ้านหรือมีกิจกรรมอื่น ๆ เมื่อกลับถึงบ้านต้องรีบเปลี่ยนเสื้อผ้าและอาบน้ำทันที และให้ทุกคนในครอบครัวสวมหน้ากากอนามัยตลอดเวลา เว้นระยะห่าง แยกสำรับอาหาร งดการกินอาหารร่วมกันไปอีกระยะหนึ่ง หากมีความจำเป็นต้องไปเยี่ยมญาติผู้ใหญ่ ผู้สูงอายุ ขอให้เว้นระยะห่างและสวมหน้ากากอนามัยไม่สัมผัสใกล้ชิด สำหรับพนักงานในออฟฟิศให้งดรับประทานอาหารร่วมกัน ไม่พูดคุยกันโดยไม่สวมหน้ากากอนามัยไม่ไปในที่แออัด พลุกพล่าน ล้างมือด้วยเจลแอลกอฮอล์บ่อย ๆ เพื่อป้องกันการแพร่-รับเชื้อโควิด 19
นายแพทย์เกียรติภูมิ กล่าวต่อว่า สำหรับแรงงานกลับภูมิลำเนาในต่างจังหวัดที่อาจติดเชื้อแล้วไม่แสดงอาการก่อนเดินทาง แม้ยังไม่พบการแพร่กระจายเชื้อออกสู่ชุมชน ขอให้สำนักงานสาธารณสุขจังหวัดและสำนักงานป้องกันควบคุมโรค ดำเนินการเชิงรุก เจ้าหน้าที่สาธารณสุขและอสม. ร่วมกันเฝ้าระวังแรงงานต่างด้าว ไม่ให้มีการเคลื่อนย้าย รวมทั้งแจ้งเจ้าของโรงงาน ผู้ประกอบการดำเนินการมาตรการBubble and Sealในกลุ่มโรงงานต่าง ๆ ตั้งแต่ยังไม่พบการติดเชื้อ เพื่อเป็นการเฝ้าระวังป้องกันโรค ควบคุมการเดินทางของแรงงานระหว่างบ้านและโรงงานอย่างเคร่งครัด ให้หลีกเลี่ยงการไปตลาด ชุมชนแออัด งดกิจกรรมรวมกลุ่มทุกชนิด และรับการฉีดวัคซีนป้องกันโรคโควิด 19 เพื่อสร้างภูมิคุ้มกันหมู่ให้เกิดขึ้นโดยเร็ว
ทั้งนี้ กระทรวงสาธารณสุขได้เร่งฉีดวัคซีนโควิด 19 ให้กับกลุ่มผู้สูงอายุ และกลุ่มผู้ป่วยโรคเรื้อรัง 7 กลุ่มโรคโดยเลื่อนนัดฉีดวัคซีนจากเดือนสิงหาคมเป็นเดือนกรกฎาคม ส่วนศูนย์ดูแลผู้สูงอายุและผู้ป่วยติดเตียง ให้ประสานกับโรงพยาบาล เพื่อขอรับการฉีดวัคซีน โดยตั้งเป้าจะฉีดให้ครอบคลุมกลุ่มนี้ให้ได้ร้อยละ 50 ในสิ้นเดือนกรกฎาคม และได้เตรียมเพิ่มเป้าหมายฉีดในกลุ่มหญิงตั้งครรภ์ในลำดับต่อไป เพื่อลดการป่วยหนักและเสียชีวิต
************************************* 30มิถุนายน 2564
วันพฤหัสบดีที่ 19 พฤษภาคม 2565
EXIM BANK ร่วมนำเสนอผลการดำเนินงานเพื่อขับเคลื่อนการพัฒนาอย่างยั่งยืน ในงาน “Better Thailand Open Dialogue ถามมา-ตอบไป เพื่อประเทศไทยที่ดีกว่าเดิม”
พลเอกประยุทธ์ จันทร์โอชา นายกรัฐมนตรี เยี่ยมชมบูทนิทรรศการของธนาคารเพื่อการส่งออกและนำเข้าแห่งประเทศไทย (EXIM BANK) ซึ่งนำเสนอผลงานการดำเนินงานของกระทรวงการคลังร่วมกับ EXIM BANK ในการ “ซ่อม สร้าง เสริม สานพลัง”
พลเอกประยุทธ์ จันทร์โอชา นายกรัฐมนตรี ประธานในพิธีเปิดและองค์ปาฐกพิเศษงานเสวนา “Better Thailand Open Dialogue ถามมา-ตอบไป เพื่อประเทศไทยที่ดีกว่าเดิม” จัดโดยสำนักงานสภาพัฒนาเศรษฐกิจและสังคมแห่งชาติ ร่วมกับสมาคมนิสิตเก่าวิศวกรรมศาสตร์ คณะพาณิชยศาสตร์และการบัญชี คณะเศรษฐศาสตร์แห่งจุฬาลงกรณ์มหาวิทยาลัย และคณะกรรมการร่วมภาคเอกชน 3 สถาบัน (กกร.) ได้แก่ สภาหอการค้าแห่งประเทศไทย สภาอุตสาหกรรมแห่งประเทศไทย และสมาคมธนาคารไทย เยี่ยมชมบูทนิทรรศการของธนาคารเพื่อการส่งออกและนำเข้าแห่งประเทศไทย (EXIM BANK) ซึ่งนำเสนอผลงานการดำเนินงานของกระทรวงการคลังร่วมกับ EXIM BANK ในการ “ซ่อม สร้าง เสริม สานพลัง” การพัฒนาอย่างยั่งยืน โดยรวมถึงการสร้างธุรกิจส่งออกของคนตัวเล็กหรือ SMEs ไทยสู่ตลาดโลกยุค Next Normal โดยมีกรรมการ EXIM BANK ได้แก่ นายวโรทัย โกศลพิศิษฐ์กุล นายฉันทานนท์ วรรณเขจร และ ดร.รักษ์ วรกิจโภคาทร กรรมการผู้จัดการ EXIM BANK ให้การต้อนรับ ณ รอยัล พารากอน ฮอลล์ ห้างสรรพสินค้าสยาม พารากอน เมื่อวันที่ 19 พฤษภาคม 2565
ทั้งนี้ EXIM BANK ได้ขับเคลื่อนการพัฒนาอย่างยั่งยืน โดย “ซ่อม” อุตสาหกรรมที่ประสบวิกฤตแต่มีศักยภาพ อาทิ สายการบินและที่เกี่ยวเนื่องกว่า 7,200 ล้านบาท ธุรกิจพาณิชยนาวี 8,500 ล้านบาท และอุตสาหกรรมเหล็ก “สร้าง” อุตสาหกรรมสู่อนาคตและธุรกิจที่ขับเคลื่อนเศรษฐกิจชีวภาพ เศรษฐกิจหมุนเวียน และเศรษฐกิจสีเขียว (Bio-Circular-Green) ของไทย โดยสนับสนุนอุตสาหกรรม BCG ไปแล้วกว่า 40,000 ล้านบาท สยายปีกพลังงานทดแทนของไทยให้เติบโตทั่วโลกได้เพิ่มขึ้น 51% จากปีก่อน สร้างธุรกิจใหม่ เช่น เรือโดยสารอัจฉริยะไฟฟ้า รถยนต์ไฟฟ้า พลาสติกชีวภาพ “เสริม” ประสิทธิภาพธุรกิจด้วยนวัตกรรมทางการเงิน อาทิ สินเชื่อ Solar Orchestra และ EXIM Biz Transformation Loan และ “สานพลัง” พันธมิตร ช่วย SMEs ฝ่าวิกฤต สร้างนักรบเศรษฐกิจใหม่ โดยช่วยเหลือ SMEs สู้วิกฤตโควิด-19 ได้กว่า 14,200 ราย คิดเป็นวงเงินสะสม 76,700 ล้านบาท และสร้างผู้ส่งออกหน้าใหม่ได้ 1,700 ราย เพิ่มขึ้น 20% คิดเป็นวงเงิน 17,600 ล้านบาท
สอบถามรายละเอียดเพิ่มเติมได้ที่ส่วนสื่อสารองค์กร ฝ่ายส่งเสริมภาพลักษณ์และสื่อสารองค์กร
โทร. 0 2271 3700, 0 2278 0047, 0 2617 2111 ต่อ 4110-4
วันศุกร์ที่ 11 กุมภาพันธ์ 2565
สธ – สปสช. ร่วมพัฒนาระบบสารสารสนเทศเชื่อมโยงข้อมูลบริการระบบสุขภาพปฐมภูมิ
สำนักงานปลัดกระทรวงสาธารณสุข ลงนามบันทึกข้อตกลงความร่วมมือกับ สำนักงานหลักประกันสุขภาพแห่งชาติเพื่อพัฒนาระบบสารสนเทศระบบสุขภาพปฐมภูมิ โดยจัดทำทะเบียนผู้รับบริการหน่วยบริการปฐมภูมิและเครือข่ายแพทย์เวชศาสตร์ครอบครัว
สำนักงานปลัดกระทรวงสาธารณสุข ลงนามบันทึกข้อตกลงความร่วมมือกับ สำนักงานหลักประกันสุขภาพแห่งชาติเพื่อพัฒนาระบบสารสนเทศระบบสุขภาพปฐมภูมิ โดยจัดทำทะเบียนผู้รับบริการหน่วยบริการปฐมภูมิและเครือข่ายแพทย์เวชศาสตร์ครอบครัว และคณะผู้ให้บริการสุขภาพปฐมภูมิ เป็นศูนย์กลางฐานข้อมูลเชื่อมโยงการให้บริการดูแล รักษา ให้คำปรึกษาและประสานการส่งต่อได้อย่างสะดวกและรวดเร็ว รวมทั้งเพิ่มช่องทางตรวจสอบรายชื่อหมอประจำตัว
วันนี้ (11 กุมภาพันธ์ 2565) ที่กระทรวงสาธารณสุข จ.นนทบุรี นายแพทย์เกียรติภูมิ วงศ์รจิต ปลัดกระทรวงสาธารณสุข พร้อมด้วย นายแพทย์จเด็จ ธรรมธัชอารี เลขาธิการสำนักงานหลักประกันสุขภาพแห่งชาติลงนามบันทึกข้อตกลงความร่วมมือ เพื่อพัฒนาระบบสารสนเทศ ตามพระราชบัญญัติระบบสุขภาพปฐมภูมิ พ.ศ. 2562โดยมี นายแพทย์ณรงค์ สายวงศ์รองปลัดกระทรวงสาธารณสุข นายแพทย์จักรกริช โง้วศิริ รองเลขาธิการสำนักงานหลักประกันสุขภาพแห่งชาติ ร่วมเป็นสักขีพยาน
นายแพทย์เกียรติภูมิกล่าวว่า กระทรวงสาธารณสุขมีนโยบายมุ่งเน้นขับเคลื่อนการพัฒนาระบบสุขภาพปฐมภูมิให้เข้มแข็งประชาชนสามารถเข้าถึงบริการที่มีคุณภาพ ลดระยะเวลารอคอย ลดค่าใช้จ่าย และสามารถดูแลตนเองและครอบครัวเบื้องต้นเมื่อมีอาการเจ็บป่วยได้ โดยในปี 2565 ตั้งเป้าเพิ่มหน่วยบริการปฐมภูมิเป็น 3,000 หน่วย โดยเปิดดำเนินการเต็มพื้นที่อย่างน้อยจังหวัดละ 1 อำเภอ และให้คนไทยมีหมอประจำตัว 3 คนอีก 30 ล้านคน รวมทั้งนำเทคโนโลยีมาใช้ยกระดับการดูแลสุขภาพ สำหรับการลงนามความร่วมมือในวันนี้ เป็นการพัฒนาระบบสารสนเทศร่วมกับ สปสช. เพื่อเชื่อมโยงข้อมูลการให้บริการและบริหารจัดการระบบสุขภาพปฐมภูมิ ให้เป็นศูนย์กลางฐานข้อมูล โดยจัดทำทะเบียนผู้รับบริการ หน่วยบริการปฐมภูมิและเครือข่าย แพทย์เวชศาสตร์ครอบครัว และคณะผู้ให้บริการสุขภาพปฐมภูมิ เพิ่มความสะดวกในการจัดทำบัญชีรายชื่อแพทย์คู่กับประชาชนในเขตพื้นที่รับผิดชอบ เพื่อให้การดูแล รักษา ให้คำปรึกษาและประสานการส่งต่อเป็นไปอย่างสะดวกและรวดเร็ว รวมทั้งเพิ่มช่องทางให้ประชาชนสามารถตรวจสอบรายชื่อหน่วยบริการ รายชื่อแพทย์เวชศาสตร์ครอบครัวและคณะผู้ให้บริการสุขภาพปฐมภูมิ เพื่อให้ประชาชนทราบรายชื่อหมอประจำตัวของตนเอง
ทั้งนี้ ในส่วนของสำนักงานปลัดกระทรวงสาธารณสุข จะสนับสนุนข้อมูลหน่วยบริการและเครือข่ายข้อมูลแพทย์ และคณะผู้ให้บริการสุขภาพปฐมภูมิ นำไปเชื่อมโยงกับระบบฐานข้อมูลประชากรของสำนักงานหลักประกันสุขภาพแห่งชาติ ซึ่งเป็นไปตามพระราชบัญญัติระบบสุขภาพปฐมภูมิ พ.ศ. 2562 พร้อมทั้งแลกเปลี่ยนและใช้ข้อมูลร่วมกันตามภารกิจให้เกิดประโยชน์สูงสุดในการพัฒนาระบบครั้งนี้
ด้านนายแพทย์จเด็จ กล่าวว่า ความร่วมมือในวันนี้ เป็นความก้าวหน้าอีกครั้งในการพัฒนาระบบบริการปฐมภูมิ ที่เห็นผลเป็นรูปธรรม เกิดการเชื่อมโยงข้อมูลระดับบุคคลที่จำเป็น ทำให้แพทย์และคณะผู้ให้บริการสุขภาพปฐมภูมิสามารถใช้ข้อมูลสุขภาพของประชาชนที่ทันสมัยและเป็นปัจจุบัน แม้ผู้ป่วยไปรับบริการที่หน่วยบริการอื่นที่ไม่ได้ลงทะเบียนไว้ แพทย์ประจำครอบครัวยังสามารถรับรู้ข้อมูลสุขภาพของประชาชนในความรับผิดชอบของตนได้ส่งผลให้เกิดระบบการดูแลที่ดีอย่างต่อเนื่อง ตามหลักการของเวชศาสตร์ครอบครัว
************************************** 11 กุมภาพันธ์ 2565
วันศุกร์ที่ 8 เมษายน 2565
​รมว.เฮ้ง เตรียมการจัดส่งแรงงานไทยทำงานซาอุ ภายใน 3 เดือน หลังลงนาม MoU
กระทรวงแรงงาน ชวนคนหางานที่สนใจทำงานซาอุดีอาระเบีย ภาคการบริการสุขภาพ
ภาคอุตสาหกรรมและภาคการท่องเที่ยว ลงทะเบียนผ่านเว็บไซต์ toea.doe.go.th พร้อมแจงค่าใช้จ่ายเดินทางทำงานซาอุฯ
นายสุชาติ ชมกลิ่น รัฐมนตรีว่าการกระทรวงแรงงาน เปิดเผยว่า สืบเนื่องจากกระทรวงแรงงานแห่งราชอาณาจักรไทย และกระทรวงทรัพยากรมนุษย์ และการพัฒนาสังคมแห่งซาอุดีอาระเบีย ได้ลงนามข้อตกลงความร่วมมือด้าน จำนวน 2 ฉบับ ประกอบด้วย 1. ข้อตกลงว่าด้วยการจัดหาแรงงาน และ 2. ข้อตกลงว่าด้วยการจัดหาแรงงานทำงานในบ้าน แรงงาน เมื่อวันที่ 28 มี.ค. 65 ที่ผ่านมา พล.อ.ประยุทธ์ จันทร์โอชา นายกรัฐมนตรี และพล.อ. ประวิตร วงษ์สุวรรณ รองนายกรัฐมนตรี ได้มอบหมายกระทรวงแรงงาน เร่งดำเนินการขับเคลื่อนให้เป็นรูปธรรม ทั้งการเตรียมความพร้อมพัฒนากำลังแรงงานมีทักษะฝีมือให้ตรงกับความต้องการของนายจ้างและสถานประกอบการของซาอุดีอาระเบีย และดำเนินการรับสมัครคนหางานที่ประสงค์จะเดินทางไปทำงานในซาอุดีอาระเบีย โดยเบื้องต้นตั้งเป้าจัดส่งแรงงานไทยภาคการบริการสุขภาพ ที่อยู่ทางภาคใต้ของประเทศไทย เนื่องจากมีความคล้ายคลึงทางศาสนา และวัฒนธรรม และเป็นประเภทแรงงานที่ทางซาอุฯมีความต้องการมากที่สุด โดยหลังจากที่นายจ้างซาอุฯแจ้งความต้องการตำแหน่งงาน เงื่อนไขการจ้างงานและคุณสมบัติของแรงงาน มายังกระทรวงแรงงานแล้ว กรมการจัดหางานจะคัดเลือกคนหางานจากศูนย์ทะเบียนคนหางานที่ลงทะเบียนแจ้งความประสงค์ไว้เป็นลำดับแรก และหากคนหางานในศูนย์ทะเบียนไม่เพียงพอหรือไม่มีคุณสมบัติตรงตามความต้องการของนายจ้าง จะดำเนินการประกาศรับสมัครต่อไป โดยจะจัดเร่งส่งแรงงานกลุ่มแรกภายใน 3 เดือนหลังการลงนาม MoU
ด้านนายไพโรจน์ โชติกเสถียร อธิบดีกรมการจัดหางาน กล่าวว่า ท่านรัฐมนตรีว่าการกระทรวงแรงงาน นายสุชาติ ชมกลิ่น มีข้อสั่งการให้กรมการจัดหางานเตรียมความพร้อมด้านการจัดหาแรงงานไทย ในภาคบริการสุขภาพ งานดูแลผู้ป่วย และงานดูแลผู้สูงอายุ ภาคอุสาหกรรม งานช่าง วิศวกร ภาคท่องเที่ยว โรงแรม นวดสปา และเชฟ โดยจะมีการลงพื้นที่ 3 จังหวัดชายแดนใต้ เพื่อหารือข้อราชการเกี่ยวกับการจัดส่งแรงงานไทยไปทำงานซาอุฯ นอกเหนือจากก่อนหน้าที่ได้มอบนโยบายการขยายตลาดแรงงานแก่จัดหางานจังหวัดทุกจังหวัด ให้ประชาสัมพันธ์ข้อมูลแก่คนหางานในเขตพื้นที่รับผิดชอบ และประสานหน่วยงานในพื้นที่ทั้งภาครัฐ และเอกชน
“เบื้องต้นคนไทยที่ต้องการเดินทางไปทำงานที่ประเทศซาอุดีอาระเบีย สามารถติดต่อได้ที่สำนักงานจัดหางานกรุงเทพมหานครพื้นที่ 1-10 หรือสำนักงานจัดหางานจังหวัดทั่วประเทศ หรือลงทะเบียนผ่านเว็บไซต์ toea.doe.go.th ซึ่งเป็นเว็บไซต์สำหรับลงทะเบียนแจ้งความประสงค์ไปทำงานต่างประเทศ ของกองบริหารแรงงานไทยไปต่างประเทศ กรมการจัดหางาน โดยมีค่าใช้จ่ายในการเดินทางไปทำงาน กรณีจัดส่งโดยรัฐ ประมาณ 32,800 บาท ประกอบด้วย ค่าบัตรโดยสารเครื่องบินไปซาอุดีอาระเบีย ประมาณ 20,000 บาท ค่าธรรมเนียมการยื่นขอวีซ่าแบบเข้าออกครั้งเดียว 6,000 บาท ค่าหนังสือเดินทาง 1,500 บาท ค่าตรวจสุขภาพ 2,300 บาท ค่าตรวจโรคติดเชื้อไวรัสโคโรนา 2019 ประมาณ 1,000 บาท ค่าประกันสุขภาพโรคติดเชื้อไวรัสโคโรนา 2019 ประมาณ 1,000 บาท ค่าทดสอบฝีมือแรงงาน 500 บาท ค่าตรวจสอบประวัติอาชญากรรม 100 บาท ค่าสมาชิกกองทุนเพื่อช่วยเหลือคนหางานไปทำงานในต่างประเทศ 400 บาท” อธิบดีกรมการจัดหางาน กล่าว
สำหรับผู้ที่สนใจไปทำงานต่างประเทศ สามารถสอบถามข้อมูลเพิ่มเติมที่สายด่วนกระทรวงแรงงาน โทร.1506 กด 2 กรมการจัดหางาน หรือหากสนใจเข้ารับการฝึกอบรมหรือทดสอบมาตรฐานฝีมือแรงงาน สอบถามข้อมูลได้ที่ สายด่วนกระทรวงแรงงาน 1506 กด 4
วันอังคารที่ 24 สิงหาคม 2564
รมว.วธ. บันทึกเทปกล่าวแสดงความยินดีแก่ผู้ได้รับรางวัลสื่อสร้างสรรค์คุณธรรมอวอร์ด ปี ๒๕๖๓ และกล่าวรับมอบข้อเสนอเชิงนโยบายการขับเคลื่อนคุณธรรมในวิถีใหม่
บันทึกเทปกล่าวแสดงความยินดีแก่ผู้ได้รับรางวัลสื่อสร้างสรรค์คุณธรรมอวอร์ด ปี ๒๕๖๓ และกล่าวรับมอบข้อเสนอเชิงนโยบายการขับเคลื่อนคุณธรรมในวิถีใหม่ พร้อมกล่าวปิดงานสมัชชาคุณธรรมแห่งชาติ ครั้งที่ ๑๑
วันที่ ๒๔ สิงหาคม ๒๕๖๔ เวลา ๑๑.๐๐ น. นายอิทธิพล คุณปลื้ม รัฐมนตรีว่าการกระทรวงวัฒนธรรม บันทึกเทปกล่าวแสดงความยินดีแก่ผู้ได้รับรางวัลสื่อสร้างสรรค์คุณธรรมอวอร์ด ปี ๒๕๖๓ และกล่าวรับมอบข้อเสนอเชิงนโยบายการขับเคลื่อนคุณธรรมในวิถีใหม่ พร้อมกล่าวปิดงานสมัชชาคุณธรรมแห่งชาติ ครั้งที่ ๑๑ ณ ห้องประชุม ๒ ชั้น ๘ อาคารวัฒนธรรมวิศิษฏ์ กระทรวงวัฒนธรรม
วันศุกร์ที่ 5 พฤศจิกายน 2564
ดีอีเอส ชี้แนวโน้มเฟคนิวส์โควิด “หลุดกระแส” ความสนใจของปชช.
ดีอีเอส ชี้แนวโน้มเฟคนิวส์โควิด “หลุดกระแส” ความสนใจของปชช.
“นพวรรณ” โฆษกดีอีเอสฝ่ายการเมือง เผยข้อมูลเชิงลึกจากศูนย์ต่อต้านข่าวปลอม จับสัญญาณเฟคนิวส์โควิด แพ้ทางประเด็นข่าวการเมือง/เศรษฐกิจ แม้ยังมีการกระจายอยู่บนโซเชียล แต่ประชาชนเริ่มหมดความสนใจ
นางสาวนพวรรณ หัวใจมั่น โฆษกกระทรวงดิจิทัลเพื่อเศรษฐกิจและสังคมฝ่ายการเมือง กล่าวว่า สรุปผลการมอนิเตอร์ และรับแจ้งข่าวปลอมประจำสัปดาห์ ระหว่างวันที่ 29 ต.ค.-4 พ.ย. 64 โดยศูนย์ต่อต้านข่าวปลอม มีข้อความที่เข้ามาทั้งสิ้น 11,707,080 ข้อความ โดยจากการคัดกรองมีข้อความที่ต้องดำเนินการตรวจสอบ (Verify) จำนวน 229 ข้อความ รวมเรื่องที่ต้องดำเนินการตรวจสอบ 122 เรื่อง ในจำนวนนี้เป็นข่าวเกี่ยวกับโควิด 79 เรื่อง
ทั้งนี้สัดส่วนมากกว่า 50% เป็นข่าวในกลุ่มนโยบายรัฐบาล และตามมาด้วยกลุ่มผลิตภัณฑ์สุขภาพ/สินค้าและบริการที่ผิดกฎหมาย กลุ่มเศรษฐกิจ และกลุ่มภัยพิบัติ ตามลำดับ ซึ่งสอดคล้องกับพฤติกรรมของผู้บริโภคสื่อและประชาชนส่วนใหญ่ ที่ให้ความสนใจกับข้อมูลข่าวสารเกี่ยวกับสถานการณ์ทางการเมือง นโยบายรัฐ และเศรษฐกิจปากท้อง
โดยข่าวปลอมที่มีคนสนใจสูงสุด 3 อันดับแรก ได้แก่ อันดับ 1 ม็อบ 29 ต.ค. 64 ตำรวจจับผู้ชุมนุมไปโรงพัก โดยใช้ความรุนแรงและทรมานร่างกาย อันดับ 2 ถอดวันออกพรรษาจากวันหยุดนักขัตฤกษ์ เพื่อลดความสำคัญทางพุทธศาสนา และอันดับ 3 ไปรษณีย์ไทย ติดต่อประชาชนผ่านไลน์ Post Family 15 ให้ดาวน์โหลดแอปฯ เพื่อแลกซื้อสินค้าลด 80%
ขณะที่ จากการประสานงานของศูนย์ต่อต้านข่าวปลอมไปยังหน่วยงานที่เกี่ยวข้อง มีข่าวที่ได้รับผลการตรวจสอบกลับมาแล้ว 61 เรื่อง โดยหลังการตรวจสอบเป็นข่าวจริงมากกว่า 20 เรื่อง ซึ่งรวมถึงข่าวเปิดลงทะเบียนคนละครึ่ง เฟส 3 อีก 1.1 แสนสิทธิ 1 พ.ย. 64 และข่าวเตรียมเปิด ร้านเกม ร้านอินเตอร์เน็ต สำหรับผู้ที่ฉีดวัคซีนครบ 2 เข็ม วันที่ 15 พ.ย. นี้ ซึ่งเป็นประเด็นที่ใกล้ตัวประชาชน
“ประชาชนเป็นอีกหนึ่งภาคส่วนสำคัญของความร่วมมือในการแก้ปัญหาข่าวปลอม เมื่อได้รับข่าวสารข้อมูลผ่านโซเชียล ควรตรวจสอบให้รอบด้าน เลือกเชื่อ เลือกแชร์ และสามารถติดตามและแจ้งเบาะแสข่าวปลอม ได้ผ่านช่องทางต่างๆ ของศูนย์ต่อต้านข่าวปลอม ดังนี้ ไลน์ @antifakenewscenter เว็บไซต์ https://www.antifakenewscenter.com/ ทวิตเตอร์ https://twitter.com/AFNCThailand และช่องทางโทรศัพท์โทรสายด่วน GCC 1111 ต่อ 87” นางสาวนพวรรณกล่าว
*********************
วันอังคารที่ 30 พฤศจิกายน 2564
รัฐบาลตั้งการ์ดป้องกัน "โอไมครอน" เร่งเดินหน้าฉีดวัคซีนให้ครบ 100 ล้านโดส สร้างภูมิคุ้มกันหมู่ รับการเปิดประเทศ
.....
นายธนกร วังบุญคงชนะ โฆษกรัฐบาล เผย พลเอก ประยุทธ์ จันทร์โอชา นายกรัฐมนตรี และ รมว.กลาโหม ห่วงสถานการณ์การแพร่ระบาดของโควิด-19 ทั่วโลกกลับมาระบาดซ้ำ โดยเฉพาะเชื้อโควิดกลายพันธุ์ ตัวใหม่ "โอไมครอน" ที่ทั่วโลกยังมีความกังวล ที่พบในทวีปแอฟริกาตอนใต้
.
พร้อมสั่งการให้หน่วยงานที่เกี่ยวข้องเฝ้าระวังและกลั่นกรองเป็นพิเศษไม่ให้เชื้อโควิดสายพันธุ์โอไมครอน เข้าประเทศไทยได้ และมีมาตรการห้าม 8 ประเทศ ที่มีการพบและเสี่ยงต่อการแพร่ระบาดของสายพันธุ์ดังกล่าวเดินทางเข้าประเทศไทยแล้วได้แก่ บอตสวานา เอสวาตีนี เลโซโท มาลาวี โมซัมบิก นามิเบีย ซิมบับเว แอฟริกาใต้
.
ขณะเดียวกัน รัฐบาลเร่งเดินหน้าฉีดวัคซีนให้กับทุกคนทุกพื้นที่ ซึ่งสัปดาห์นี้เป็นสัปดาห์แห่งการฉีดวัคซีน สู่เป้าหมาย 100 ล้านโดส และขอเชิญชวนประชาชนเข้ารับการฉีดวัคซีน ร่วมกันสร้างภูมิคุ้มกันหมู่ ตั้งการ์ดป้องกันเชื้อโควิด-19 พร้อมขับเคลื่อนรับการเปิดประเทศต่อไป
#ไทยคู่ฟ้า#ร่วมต้านโควิด19
-------------------
วันจันทร์ที่ 28 มิถุนายน 2564
ผลลัพธ์ที่สำคัญจากการประชุมผู้นำกรอบหุ้นส่วนเพื่อการเจริญเติบโตสีเขียว
วันจันทร์ที่ 7 มิถุนายน 2564
Your browser does not support the audio element.
ต่อจากนี้ไป ขอเชิญรับฟังไทยคู่ฟ้า ครับ
การประชุมผู้นำกรอบหุ้นส่วนเพื่อการเจริญเติบโตสีเขียว และเป้าหมายโลกปี ค.ศ. 2030 ครั้งที่ 2ผ่านระบบการประชุมทางไกล ภายใต้หัวข้อหลัก “การฟื้นฟูสีเขียวอย่างครอบคลุมเพื่อนำไปสู่ความเป็นกลางทางคาร์บอน” ซึ่งประเทศเกาหลีใต้เป็นเจ้าภาพเมื่อสัปดาห์ที่ผ่านมา โดยผู้นำประเทศที่ร่วมการประชุม ได้รับรองปฏิญญากรุงโซล เพื่อแสดงเจตนารมณ์ร่วมกันโดยมีสาระสำคัญ คือ การแพร่ระบาดของโรคโควิด-19สร้างบทเรียนต่อการรับมือกับวิกฤตภูมิอากาศของโลก และความท้าทายทางเศรษฐกิจที่ต้องได้รับการแก้ไขโดยด่วน นอกจากนี้ ยังมุ่งมั่นรับมือกับการเปลี่ยนแปลงสภาพภูมิอากาศ ให้ความสำคัญของการฟื้นฟูสีเขียว พัฒนาต่อยอดเทคโนโลยีสีเขียว คิดค้นเทคโนโลยีใหม่ ๆ และการลงทุนที่เป็นมิตรต่อสิ่งแวดล้อม
“รวมไทยสร้างชาติ” กับสำนักโฆษก สำนักเลขาธิการนายกรัฐมนตรี
วันศุกร์ที่ 3 มิถุนายน 2565
รัฐบาลเชิญชวนผู้กู้ยืม กยศ. ใช้สิทธิรับประโยชน์จากมาตรการช่วยเหลือผลกระทบจากโควิด19 ก่อนสิ้นสุด 30 มิ.ย.นี้
รัฐบาลเชิญชวนผู้กู้ยืม กยศ. ใช้สิทธิรับประโยชน์จากมาตรการช่วยเหลือผลกระทบจากโควิด19 ก่อนสิ้นสุด 30 มิ.ย.นี้ ทางด้านกระทรวงยุติธรรมลุยใช้กลไกไกล่เกลี่ยช่วยเหลือลูกหนี้ทั่วประเทศตามนโยบายนายกรัฐมนตรี
วันที่ 3 มิ.ย. 2565 น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า จากที่กองทุนเงินให้กู้ยืมเพื่อการศึกษา หรือ กยศ.ได้มีมาตรการลดหย่อนหนี้ เพื่อเป็นการช่วยเหลือและให้โอกาสผู้กู้ยืมเงินที่ได้รับผลกระทบทางเศรษฐกิจจากสถานการณ์โรคติดเชื้อไวรัสโคโรนา 2019 หรือโควิด19 ซึ่งได้ขยายระยะเวลามาแล้ว 1 ครั้งและจะสิ้นสุดระยะเวลาที่ขยายในวันที่ 30 มิ.ย. 2565 นี้ แล้ว รัฐบาลจึงขอเชิญชวนผู้กู้ยืมที่อยู่ระหว่างการชำระหนี้ ติดต่อเพื่อรับประโยชน์จากมาตรการก่อนระยะเวลาดังกล่าวจะสิ้นสุดลง
สำหรับประโยชน์จากมาตรการที่ กยศ. จะให้ถึง 30 มิ.ย. นี้ ได้แก่ ลดเงินต้นร้อยละ 5 สำหรับผู้กู้ยืมเงินที่ไม่เคยเป็นผู้ผิดนัดชำระหนี้และต้องการปิดบัญชีในคราวเดียว, ลดเบี้ยปรับร้อยละ 100 สำหรับผู้กู้ยืมเงินทุกกลุ่มที่ชำระหนี้ปิดบัญชี โดยกรณีผู้กู้ที่ยังไม่ถูกดำเนินคดี ชำระได้ที่ธนาคารกรุงไทยและธนาคารอิสลามแห่งประเทศไทยทุกสาขา ส่วนผู้กู้ยืมที่ถูกดำเนินคดีแล้ว ต้องลงทะเบียนขอรับสิทธิและนัดหมายวันที่ประสงค์จะชำระหนี้ปิดบัญชีได้ที่ https://www.studentloan.or.th/promotion ซึ่งกรณีนี้ผู้กู้เงินต้องชำระค่าทนายความและค่าฤชาธรรมเนียมศาลให้เสร็จสิ้นก่อนปิดบัญชี
นอกจากนี้ กยศ. ยังลดเบี้ยปรับร้อยละ 80 สำหรับผู้กู้ยืมเงินที่ยังไม่ถูกดำเนินคดีที่ชำระหนี้ค้างทั้งหมดให้มีสถานะปกติ และที่ กยศ. ดำเนินการให้อัตโนมัติโดยผู้กู้ไม่ต้องแจ้งเพื่อเข้าร่วมมาตรการคือ ลดดอกเบี้ยเงินกู้ยืมจากเดิมร้อยละ 1 ต่อปี เป็นร้อยละ 0.01 ต่อปี สำหรับผู้กู้ยืมเงินที่อยู่ระหว่างการชำระเงินคืนกองทุนและไม่เคยเป็นผู้ผิดนัดชำระหนี้
น.ส.ไตรศุลี กล่าวว่า หน่วยงานต่างๆ ได้ให้ความสำคัญกับการช่วยเหลือเพื่อแบ่งเบาและแก้ไขหนี้สินครัวเรือนให้กับประชาชนตามนโยบายของ พล.อ.ประยุทธ์ จันทร์โอชา นายกรัฐมนตรีและรมว.กลาโหม ที่กำหนดให้ปี 2565 เป็นปีแห่งการแก้ไขหนี้ครัวเรือน ซึ่งในส่วนของกระทรวงยุติธรรมโดยกรมคุ้มครองสิทธิและเสรีภาพ กรมบังคับคดี ร่วมกับ กยศ. และสถาบันการเงินต่างๆ จัดมหกรรมไกล่เกลี่ยหนี้สินครัวเรือนทั่วประเทศ ช่วยเหลือประชาชนรวมถึงลูกหนี้ กยศ. ไกล่เกลี่ยหนี้ทั้งก่อนฟ้องและหลังฟ้อง ซึ่งตั้งแต่เดือน ก.พ. จนถึงขณะนี้ได้จัดมหกรรมไกล่เกลี่ยหนี้ฯ ไปแล้ว 19 ครั้ง ไกล่เกลี่ยสำเร็จ 14,538 ราย ทุนทรัพย์ 3,461 ล้านบาท
ทั้งนี้ จากความสำเร็จของโครงการและเพื่อให้เป็นไปตามนโยบายนายกรัฐมนตรี กระทรวงยุติธรรมได้ขยายพื้นที่และจำนวนการจัดมหกรรมไกล่เกลี่ยหนี้ฯ เพิ่มขึ้นเป็นให้ครบคลุมทุกจังหวัดทั่วประเทศจากเดิมที่จะสิ้นสุดการจัดโครงการในช่วงกลางปี ได้ขยายไปถึงเดือน ส.ค.
...............................................
วันพฤหัสบดีที่ 3 มีนาคม 2565
โฆษกรัฐบาลเผย นายกรัฐมนตรีห่วงกิจกรรมทางน้ำ  เตือนประชาชนที่จะมีการรวมกลุ่ม พบปะ บนเรือ หรือริมฝั่งน้ำ ต้องมีสติและระมัดระวังตนเองตลอดเวลา
โฆษกรัฐบาลเผย นายกรัฐมนตรีห่วงกิจกรรมทางน้ำ  เตือนประชาชนที่จะมีการรวมกลุ่ม พบปะ บนเรือ หรือริมฝั่งน้ำ ต้องมีสติและระมัดระวังตนเองตลอดเวลา  พร้อมสั่งการให้พนักงานสอบสวน เร่งรัดคดีการเสียชีวิต “แตงโม”  เพื่อตอบข้อสงสัยของสังคมให้กระจ่าง
วันนี้ (3 มี.ค.65) นายธนกร วังบุญคงชนะ โฆษกประจำสำนักนายกรัฐมนตรี เปิดเผย พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ฝากความห่วงใยมายังพี่น้องประชาชน ซึ่งในระยะหลังๆ มักมีกิจกรรมทางน้ำหลายอย่าง เช่น เรือสปีดโบ๊ท เจ็ทสกี รวมทั้งการรวมกลุ่มพบปะสังสรรค์ล่องเรือหรือการรับประทานร่วมกันบนเรือ ซึ่งต้องมีสติ เพิ่มความระมัดระวังตนเองอยู่ตลอดเวลา รวมทั้งจะต้องตรวจสอบว่ามีอุปกรณ์ช่วยชีวิตประจำเรือ อาทิ เสื้อชูชีพ เพื่อป้องกันมิให้การเกิดเหตุร้ายโดยไม่คาดคิด
ทั้งนี้ นายกรัฐมนตรียังได้กำชับเจ้าหน้าที่ตำรวจ พนักงานสอบสวน เร่งรัดคดีการเสียชีวิตของนางสาว นิดา พัชรวีระพงษ์ “แตงโม” ด้วยหลักฐานด้วยกระบวนการทางนิติวิทยาศาสตร์อย่างละเอียด เพื่อตอบข้อสงสัยของสังคม เชื่อว่าเจ้าหน้าที่ตำรวจทำงานอย่างเต็มที่ มีความโปร่งใส และจะตรวจสอบทุกประเด็นที่เป็นไปได้ เพื่อให้ความเป็นธรรมทุกฝ่าย นายกรัฐมนตรียังเตือนประชาชนให้ ติดตามข่าวอย่างมีสติ โดยทุกคนสามารถแสดงความเห็นได้ แต่ขอให้ใช้ถ้อยคำที่สุภาพไม่ใช้อารมณ์หรือความเห็นส่วนตัวในการวิจารณ์ เพื่อให้เกียรติแก่ผู้เสียชีวิตและไม่ให้เสียหายต่อการดำเนินคดีเพราะทุกอย่างต้องเป็นไปตามกฎหมายและหลักฐานทางวิทยาศาสตร์
--------------
วันศุกร์ที่ 10 กันยายน 2564
ศบค. เตรียมขยายฉีดวัคซีนในกลุ่มเด็ก นร. อายุ 12 ปีขึ้นไป ภายใน ต.ค. นี้
....
ที่ประชุม ศบค. วันนี้ (10 ก.ย.) เตรียมขยายฉีดวัคซีนในกลุ่มเด็กนักเรียน อายุ 12 ปีขึ้นไป เพื่อเตรียมความพร้อมก่อนเปิดภาคเรียน และเร่งควบคุมการแพร่ระบาดของโรคโควิด-19 ในทุกกลุ่มวัย
.
โดยมีกลุ่มเป้าหมายในระยะแรก คือ นักเรียนนักศึกษาชั้น ม.1 – ม.6/ ปวช./ ปวส. หรือเทียบเท่าทุกสังกัด รวมถึง รร.ตำรวจตระเวนชายแดน รร.สอนศาสนา ฯลฯ จากนั้นจะจัดสรรวัคซีนสำหรับระดับชั้นอื่น ๆ ต่อไป
.
คาดว่าจะเริ่มกระจายวัคซีนได้ในเดือน ต.ค. 64 โดยการฉีดวัคซีนจะต้อง “เป็นไปด้วยความสมัครใจ และได้รับการยินยอมจากผู้ปกครอง” แล้วเท่านั้น
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันอังคารที่ 26 ตุลาคม 2564
ผู้ว่าการรถไฟแห่งประเทศ ลงตรวจความพร้อมการเดินรถขบวนรถไฟทางไกล ณ สถานีกลางบางซื่อ
ทดสอบคุณภาพอากาศ ความร้อน และเสียง พร้อมเปิดให้บริการอย่างเป็นทางการ ในวันที่ 23 ธันวาคม 2564
เมื่อวันที่ 26 ตุลาคม 2564 เวลา 08.00 น. นายนิรุฒ มณีพันธ์ ผู้ว่าการรถไฟแห่งประเทศไทย (รฟท.) กระทรวงคมนาคม นำคณะผู้บริหารการรถไฟฯ ลงพื้นที่ตรวจความพร้อมเพื่อรองรับการเปิดเดินรถขบวนรถไฟทางไกล ที่จุดจอดรถ บนชานชาลาชั้น 2 สถานีกลางบางซื่อ โดยมีการตรวจความพร้อมในขบวนรถ ห้องควบคุมรถไฟทางไกล รวมถึงทดลองโดยสารขบวนรถไฟทางไกลจากสถานีกลางบางซื่อ - รังสิต และทดสอบการวัดคุณภาพอากาศ ความร้อนและเสียง ก่อนเปิดให้บริการอย่างเป็นทางการในวันที่ 23 ธันวาคม 2564
นายนิรุฒ มณีพันธ์ ผู้ว่าการรถไฟแห่งประเทศไทย เปิดเผยว่า ตามที่นายศักดิ์สยาม ชิดชอบ รัฐมนตรีว่าการกระทรวงคมนาคม มีนโยบายให้สถานีกลางบางซื่อ เป็นศูนย์กลางการเดินทางด้วยระบบรางของประเทศ รฟท. ได้มีการลงพื้นที่ติดตามความก้าวหน้า และตรวจความพร้อมอย่างต่อเนื่อง ซึ่งล่าสุดได้มีการตรวจความพร้อมของขบวนรถไฟทางไกลและห้องควบคุมรถไฟทางไกล ซึ่งทำหน้าควบคุมการเตรียมทาง ประแจ และระบบอาณัติสัญญาณภายในย่านการปล่อยรถ ตลอดจนแผนการเดินรถทางไกลขบวนต่างๆ ซึ่งมีความเรียบร้อยดี และพร้อมจะเปิดให้บริการอย่างเป็นทางการได้ตามกำหนด
นอกจากนี้ รฟท. ยังได้มีการการตรวจวัดค่าฝุ่นละออง PM 2.5 ที่ปลดปล่อยจากขบวนรถไฟทางไกล การตรวจระดับความดังของเสียง และการตรวจวัดความร้อนของอากาศ โดยผลการทดสอบพบว่าอยู่ในค่ามาตรฐานทั้งหมด ไม่ก่อให้เกิดผลกระทบต่อสภาพแวดล้อม ชุมชน รวมถึงประชาชนผู้ใช้บริการ
ทั้งนี้ ในขั้นตอนตรวจวัดค่าฝุ่นละออง PM 2.5 บริเวณข้างขบวนรถไฟ โดยเว้นระยะห่างตรวจวัดจากข้างรถไฟประมาณ 2 เมตร ขณะที่ขบวนรถไฟจอดรอเวลาออก และจอดรอรถสับเปลี่ยนมาต่อเพื่อลากลงไปที่ โรงซ่อมบำรุงรถไฟทางไกลพบว่ามีค่าฝุ่นละอองอยู่ในเกณฑ์วัดดัชนีคุณภาพอากาศ โดยมีค่าความเข้มข้นของสารมลพิษทางอากาศเทียบเท่าค่าดัชนีคุณภาพอากาศเฉลี่ยอยู่ที่ 0-50 AQI ตามมาตรฐานกรมควบคุมมลพิษ ซึ่งเป็นระดับที่สามารถทำกิจกรรมกลางแจ้งและการท่องเที่ยวได้เป็นปกติ
ส่วนการตรวจระดับความดังของเสียง บริเวณชานชาลาที่ 1 ก่อนขบวนรถเทียบ มีค่าระดับของเสียงอยู่ที่ 80-90 เดซิเบล ซึ่งเป็นระดับเสียงที่ไม่เป็นอันตรายต่อผู้โดยสารตามเกณฑ์มาตรฐานของกรมควบคุมมลพิษ ขณะที่การตรวจวัดความร้อนของอากาศโดยรอบมีค่าเฉลี่ยไม่เกิน 35 องศาเซลเซียส ซึ่งมีการติดตั้งระบบระบายอากาศภายในไว้ ทำให้อุณหภูมิอยู่ในเกณฑ์มาตรฐานปกติเช่นเดียวกัน “เห็นได้ว่าจากการลงตรวจความพร้อมเพื่อรองรับการเปิดเดินรถขบวนรถไฟทางไกล สถานีกลางบางซื่อ พบว่ามีความเรียบร้อยเป็นอย่างดี และพร้อมเปิดให้บริการตามกำหนดในวันที่ 23 ธันวาคม 2564 เพื่อให้เป็นศูนย์กลางการเดินทางด้วยระบบรางของประเทศที่ดีและทันสมัยที่สุดในภูมิภาค ตลอดจนเป็นแลนด์มาร์คอีกแห่งของประเทศไทยต่อไป”
วันจันทร์ที่ 11 กรกฎาคม 2565
ครม. ไฟเขียวงบกว่า 300 ลบ. ผลักดัน “ส่งออกน้ำมันปาล์มส่วนเกิน” ถึงเดือน ก.ย. 65 ช่วยรักษาเสถียรภาพราคาน้ำมันปาล์มในประเทศ
.....
ที่ประชุม ครม. (5 ก.ค. 65) อนุมัติดำเนินโครงการผลักดันการส่งออกน้ำมันปาล์มเพื่อลดผลผลิตส่วนเกินปี 65 ภายใต้เงื่อนไขระดับสต๊อกน้ำมันปาล์มดิบในประเทศสูงกว่า 300,000 ตัน และราคาน้ำมันปาล์มดิบในประเทศสูงกว่าราคาตลาดโลก วงเงินทั้งสิ้น 309 ล้านบาท ซึ่งเป็นการสนับสนุนค่าบริหารจัดการส่งออกเฉพาะน้ำมันปาล์มดิบ (Crude Palm Oil :CPO) มีเป้าหมายที่ 150,000 ตัน
.
สำหรับมีผู้มีสิทธิร่วมโครงการดังกล่าว ต้องเป็นนิติบุคคลตามกฎหมายที่ประกอบธุรกิจเป็นผู้ผลิต ผู้ใช้ ผู้ค้าผู้จัดเก็บ หรือผู้ส่งออกน้ำมันปาล์มหรือผลิตภัณฑ์จากน้ำมันปาล์ม โดยจะได้รับการสนับสนุนเป็น “ค่าบริหารจัดการ” สำหรับการส่งออกในอัตรากิโลกรัมละ 2 บาท เช่น ค่าขนส่ง ค่าคลังจัดเก็บ ค่าปรับปรุงคุณภาพ ค่าเอกสาร และค่าธรรมเนียมต่าง ๆ เป็นต้น มีระยะเวลาการส่งออกถึงเดือนก.ย. 65 และระยะเวลาโครงการฯ ถึงเดือนธ.ค. 65
.
ประโยชน์ที่จะได้รับจากโครงการดังกล่าว คือ ช่วยลดปริมาณน้ำมันปาล์มส่วนเกินในประเทศให้อยู่ในระดับสมดุล รักษาเสถียรภาพตลาดปาล์มน้ำมันและน้ำมันปาล์มในประเทศในช่วงที่ผลผลิตออกสู่ตลาดมาก และยกระดับราคาผลปาล์มทะลายที่เกษตรกรขายได้ให้สูงขึ้น
.
อ่านเพิ่มเติม คลิกhttps://www.thaigov.go.th/news/contents/details/56556
#ไทยคู่ฟ้า#ร่วมต้านโควิด19
-------------------
วันอาทิตย์ที่ 24 ตุลาคม 2564
วธ.เผย “รัสเซล โครว์” นักแสดงระดับโลกชื่นชม “Soft Power” ความเป็นไทย แหล่งท่องเที่ยวทางวัฒนธรรมและธรรมชาติ ติดใจรสชาติอาหารไทย “แกงพะแนง-ข้าวซอย” หนุนเผยแพร่สู่ทั่วโลก
วธ.เผย “รัสเซล โครว์” นักแสดงระดับโลกชื่นชม “Soft Power” ความเป็นไทย แหล่งท่องเที่ยวทางวัฒนธรรมและธรรมชาติ ติดใจรสชาติอาหารไทย “แกงพะแนง-ข้าวซอย” หนุนเผยแพร่สู่ทั่วโลก
วธ.เผย “รัสเซล โครว์” นักแสดงระดับโลกชื่นชม “Soft Power” ความเป็นไทย แหล่งท่องเที่ยวทางวัฒนธรรมและธรรมชาติ ติดใจรสชาติอาหารไทย “แกงพะแนง-ข้าวซอย” หนุนเผยแพร่สู่ทั่วโลก ชมทีมกองถ่ายภาพยนตร์ไทยมีฝีมือและคุณภาพ
นายอิทธิพล คุณปลื้ม รัฐมนตรีว่าการกระทรวงวัฒนธรรม เปิดเผยว่า ได้รับมอบหมายจากพลเอก ประยุทธ์ จันทร์โอชา นายกรัฐมนตรี ให้แสดงความขอบคุณและพบปะพูดคุยกับรัสเซล โครว์ นักแสดงชาวนิวซีแลนด์-ออสเตรเลียที่มีชื่อเสียงระดับโลก เจ้าของรางวัลออสการ์ สาขานักแสดงนำฝ่ายชายยอดเยี่ยมจากภาพยนตร์ เรื่อง Gladiator ในปี ค.ศ.2000 ที่โรงแรมแมนดารินโอเรียนเต็ล กรุงเทพฯ เมื่อวันที่ 23 ตุลาคม ที่ผ่านมา เพื่อแลกเปลี่ยนความคิดเห็นในเรื่อง "Soft Power” ความเป็นไทย โดยรัสเซล โครว์ ที่เดินทางมาประเทศไทยเพื่อถ่ายทำภาพยนตร์ “Beer Run” ช่วงเดือนกันยายน-ตุลาคม 2564 ได้กล่าวแสดงความชื่นชมและบอกเล่าถึงประทับใจในความเป็นไทยทั้งในเรื่องของเมืองไทยที่มีความงดงามด้วยศิลปะและวัฒนธรรมไทย นิสัยและความมีน้ำใจมิตรไมตรีของคนไทย แหล่งท่องเที่ยวทางวัฒนธรรมและแหล่งท่องเที่ยวทางธรรมชาติเหมาะแก่การมาท่องเที่ยวพักผ่อน ซึ่งรัสเซล โครว์ได้เดินทางไปท่องเที่ยวทั้งในกรุงเทพฯและต่างจังหวัด เช่น แหล่งท่องเที่ยวทางธรรมชาติในจ.ภูเก็ต บางกะเจ้า จ.สมุทรปราการ พร้อมกล่าวอยากให้เพิ่มป้ายบอกทางภาษาอังกฤษในพื้นที่ต่างๆให้มากขึ้นโดยเฉพาะแหล่งท่องเที่ยวใหม่ๆ และชื่นชอบอาหารไทย เช่น แกงพะแนง แกงเผ็ด ผัดไทยและชอบข้าวซอยเป็นพิเศษ รวมทั้งชื่นชมนโยบายรัฐบาลที่ส่งเสริมให้อาหารไทยเผยแพร่ไปทั่วโลก ขณะเดียวกันรัสเซล โครว์ ได้ชื่นชมกองถ่ายภาพยนตร์ไทย เป็นทีมงานที่มีฝีมือและมีคุณภาพ
รัฐมนตรีว่าการกระทรวงวัฒนธรรม กล่าวอีกว่า ได้กล่าวขอบคุณรัสเซล โครว์ที่ถ่ายทอดความประทับใจเกี่ยวกับ"Soft Power”ความเป็นไทย นับเป็นเรื่องน่ายินดีที่นักแสดงระดับโลกชื่นชมความเป็นไทยทั้งในด้านวัฒนธรรม ศิลปะ แหล่งทางวัฒนธรรมและแหล่งท่องเที่ยวทางธรรมชาติ อาหารไทยและภาพยนตร์ไทย ทำให้แหล่งท่องเที่ยวทางวัฒนธรรม แหล่งท่องเที่ยวทางธรรมชาติและอาหารไทยได้รับการเผยแพร่ไปสู่นานาชาติมากยิ่งขึ้น ทั้งนี้ วธ.จะนำข้อคิดเห็นที่ได้รับมาปรับใช้ในการขับเคลื่อนนโยบายรัฐบาลและนโยบายนายกรัฐมนตรีที่มุ่งผลักดันการใช้ "Soft Power” ความเป็นไทยและอุตสาหกรรมสร้างสรรค์ (Creative Economy) ของไทยใน 15 สาขา เช่น ภาพยนตร์ ศิลปะการแสดง แฟชั่น อาหารไทยและการท่องเที่ยวทางวัฒนธรรม รวมถึงนโยบายวธ.ในการนำคุณค่าของวัฒนธรรมมาต่อยอดสร้างสรรค์สินค้าและบริการ (Creative Culture) ขับเคลื่อนอุตสาหกรรมวัฒนธรรมที่มีศักยภาพ 5 F ได้แก่ อาหาร (Food) ภาพยนตร์และวีดิทัศน์ (Film) ผ้าไทยและการออกแบบแฟชั่น (Fashion) มวยไทย (Fighting) และการอนุรักษ์และขับเคลื่อนเทศกาล ประเพณีสู่ระดับโลก (Festival) รวมถึงยุทธศาสตร์การส่งเสริมอุตสาหกรรมภาพยนตร์และวีดิทัศน์ ระยะที่ 3 (พ.ศ.2560 - 2564) โดยเฉพาะยุทธศาสตร์ที่ 4 การส่งเสริมให้ต่างชาติเข้ามาผลิตภาพยนตร์และวีดิทัศน์ ในประเทศไทยโดยร่วมกับกระทรวงและหน่วยงานที่เกี่ยวข้องส่งเสริมให้กองถ่ายทำภาพยนตร์ต่างชาติเข้ามาถ่ายทำในไทยอย่างต่อเนื่อง เพื่อสร้างงาน สร้างรายได้ให้แก่ชุมชนและประเทศอย่างยั่งยืน
วันอาทิตย์ที่ 7 พฤศจิกายน 2564
โฆษกรัฐบาล เผย “นายกฯ” ขอบคุณคนไทยหลังผลโพลพบคนไทยปลื้ม 5 นโยบายเด่น โดนใจประชาชน “คนละครึ่ง” มาอันดับที่ 1 ตามด้วยมาตรการฟื้นฟูเศรษฐกิจควบคู่มาตรการควบคุมโรค
โฆษกรัฐบาล เผย “นายกฯ” ขอบคุณคนไทยหลังผลโพลพบคนไทยปลื้ม 5 นโยบายเด่น โดนใจประชาชน “คนละครึ่ง” มาอันดับที่ 1 ตามด้วยมาตรการฟื้นฟูเศรษฐกิจควบคู่มาตรการควบคุมโรค ย้ำรัฐบาลเดินหน้าแก้ไขปัญหา บรรเทา ความเดือดร้อนพี่น้องประชาชน
นายธนกร วังบุญคงชนะ โฆษกประจำสำนักนายกรัฐมนตรี เผย พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ปลื้มผลสำรวจ นโยบายโดนใจ ช่วยประชาชน จาก SUPER POLL ใน 5 อันดับแรกของความพึงพอใจของประชาชนต่อนโยบายและมาตรการโดนใจ ช่วงวิกฤตโควิด-19 และวิกฤติเศรษฐกิจ ได้แก่
อันดับแรก คือ โครงการคนละครึ่ง เป็นผลงานรัฐบาลโดยรวม ร้อยละ 81.7
อันดับที่สอง ได้แก่ การเปิดประเทศ ดึงรายได้เข้าประเทศ ฟื้นฟูเศรษฐกิจ เข้มไปกับมาตรการควบคุมโรค ร้อยละ 71.4
อันดับที่สาม ได้แก่ โครงการธงฟ้าราคาประหยัด ลดราคาอาหาร ของกิน ของใช้ ช่วยประชาชนลดภาระค่าใช้จ่าย ร้อยละ 53.7
อันดับที่สี่ ได้แก่ มาตรการควบคุมการแพร่ระบาดโควิด-19 การจัดหาวัคซีนและตัวยาอื่น ๆ ให้ประชาชน ร้อยละ 52.2
อันดับที่ห้า ได้แก่ โครงการประกันรายได้เกษตรกร พืช 5 ชนิด ได้แก่ ข้าว ยางพารา ยางถ้วย ยางแผ่น มันสำปะหลัง ปาล์ม และข้าวโพดเลี้ยงสัตว์ ร้อยละ 50.2
นอกจากนี้ ผลสำรวจยังเปิดเผยถึงความพอใจของประชาชนในนโยบายของรัฐบาลในมิติอื่น ๆ ที่อยู่ในระดับดีมากด้วยเช่นกัน อาทิ มาตรการความมั่นคง ยาเสพติด แรงงานลักลอบเข้าเมือง ความสงบเรียบร้อยของบ้านเมือง การให้บริการระบบราชการแก่ประชาชน การศึกษา โครงการและการบริการรถไฟฟ้า รวมถึงการแก้ปัญหา มลพิษ สิ่งแวดล้อม เป็นต้น
ทั้งนี้ ค่าเฉลี่ยความพึงพอใจโดยรวมต่อนโยบายและมาตรการของรัฐบาลในการช่วยเหลือประชาชน จากคะแนนเต็ม 10 คะแนน พบคะแนนเฉลี่ยความพึงพอใจของประชาชนอยู่ที่ 5.45 คะแนน โดยคะแนนเฉลี่ยสูงสุดอยู่ที่ภาคใต้ 6.46 คะแนน ภาคกลาง 5.81 คะแนน ภาคอีสาน 5.13 คะแนน กรุงเทพมหานคร 5.00 คะแนน และภาคเหนือ 4.64 คะแนน
“ผลสำรวจจาก SUPER POLL สะท้อนให้เห็นว่าประชาชนพึงพอใจในนโยบาย/มาตรการ ต่าง ๆ ของรัฐบาล ซึ่งนายกรัฐมนตรีขอบคุณประชาชนที่ตอบรับมาตรการของรัฐบาล ซึ่งจะได้นำแนวทางกำหนดเป็นนโยบายต่างๆ เพื่อตรงกับความต้องการของพี่น้องประชาชน พร้อมขอบคุณทุกกระทรวง ส่วนราชการ และหน่วยงานเกี่ยวข้อง ในการช่วยกันนำข้อสั่งการและนโยบาย ไปปฏิบัติอย่างเป็นรูปธรรมและเกิดผลประโยชน์ สร้างความสุขและบรรเทาความเดือดร้อนแก่พี่น้องประชาชน นอกจากนี้ รัฐบาลจะเดินหน้าแก้ไขปัญหาปากท้องของประชาชนในทุกพื้นที่ เร่งช่วยเหลือเกษตรกร และกระตุ้นเศรษฐกิจในช่วงสิ้นปีนี้ควบคู่ไปกับการควบคุมป้องกันโรคด้วยการจัดหาวัคซีนเพิ่มเติมตามเป้าหมายที่กำหนดไว้ด้วย” นายธนกรฯ กล่าว
วันพฤหัสบดีที่ 16 มิถุนายน 2565
แนะ “ผู้ประกอบกิจการอาหารจากใบกัญชา” ต้องตระหนักถึง “ความปลอดภัยของผู้บริโภค” ก่อนจำหน่าย
.....
กระทรวงสาธารณสุข แนะ “ผู้ประกอบกิจการอาหารจากใบกัญชา” ต้องตระหนักถึง “ความปลอดภัยของผู้บริโภค” ก่อนจำหน่าย ทั้งนี้ ประชาชนที่ประสงค์จะบริโภคอาหารที่มีส่วนผสมของใบกัญชา ก็ต้องตระหนักถึงความปลอดภัยเช่นกัน โดยเฉพาะเด็ก เยาวชน สตรีมีครรภ์ หรือผู้กำลังให้นมบุตร
#ไทยคู่ฟ้า#ร่วมต้านโควิด19
-------------------
วันอาทิตย์ที่ 17 เมษายน 2565
โครงการสินเชื่อสร้างงาน สร้างอาชีพ
วันอาทิตย์ที่ 17 เมษายน 2565
ต่อจากนี้ไป ขอเชิญรับฟังไทยคู่ฟ้า ค่ะ
รัฐบาลบรรเทาความเดือดร้อนในการประกอบอาชีพของประชาชน โดยดำเนินโครงการสินเชื่อสร้างงานสร้างอาชีพ ให้สินเชื่อสูงสุด 50,000 บาท แก่ผู้ประกอบอาชีพช่างและผู้ประกอบการรายย่อยที่ไม่ใช่ช่าง วงเงินสูงสุด 100,000 บาท แก่ผู้ขับขี่รถสาธารณะและผู้ประกอบการร้านค้าแฟรนไชส์ และวงเงินสูงสุด 300,000 บาทแก่ผู้ประกอบการขนาดเล็กที่มีสถานที่ตั้งที่แน่นอน ระยะเวลาชำระคืนสูงสุด 5 ปี ปลอดชำระทั้งเงินต้นและดอกเบี้ย 6 งวดแรก อัตราดอกเบี้ยร้อยละ 3.99 ต่อปี กรณีกู้ไม่เกิน 100,000 บาทไม่ต้องมีหลักประกัน ปัจจุบันให้สินเชื่อแล้ว 1,447 ล้านบาท จากวงเงิน 5,000 ล้านบาท ผู้สนใจดูรายละเอียดเพิ่มเติมและลงทะเบียนได้ที่เว็บไซต์ธนาคารออมสิน หรือติดต่อที่สาขาทั่วประเทศ ภายในวันที่ 30 ก.ย.2565
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี
วันจันทร์ที่ 20 ธันวาคม 2564
รมว.พม. ชื่นชมพนักงานขับรถ ขสมก. ช่วย ตำรวจ คฝ. ถูกรุมทำร้าย พร้อมเตรียมเยี่ยมครอบครัวให้กำลังใจ และมอบรางวัลทำความดี
รมว.พม. ชื่นชมพนักงานขับรถ ขสมก. ช่วย ตำรวจ คฝ. ถูกรุมทำร้าย พร้อมเตรียมเยี่ยมครอบครัวให้กำลังใจ และมอบรางวัลทำความดี
วันนี้ (18 ธ.ค. 64) เวลา 11.00 น. นางสาวแรมรุ้ง วรวัธ รองปลัดกระทรวงการพัฒนาสังคมและความมั่นคงของมนุษย์ ในฐานะโฆษกกระทรวงการพัฒนาสังคมและความมั่นคงของมนุษย์ เปิดเผยว่า ตามที่มีการนำเสนอข่าว นายณรงค์ ซอเฮง พนักงานขับรถโดยสารประจำทาง สาย 60 และนางนุชนาฏ พลายแก้ว ภรรยา พนักงานเก็บค่าโดยสาร เข้าไปช่วยเหลือเจ้าหน้าที่ตำรวจควบคุมฝูงชนซึ่งถูกรุมทำร้ายร่างกาย เมื่อวันที่ 12 ธ.ค. 64 เวลาประมาณ 22.00 น. บริเวณถนนเพชรบุรี ใกล้กับแยกมิตรสัมพันธ์ แขวงมักกะสัน เขตราชเทวี กรุงเทพฯ โดยนายณรงค์ได้รับบาดเจ็บที่แขนเกิดจากการถูกไม้ฟาดหลายครั้งจากกลุ่มคนร้าย ทั้งนี้ นายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.) ได้แสดงความชื่นชมต่อนายณรงค์และภรรยาทั้งสองท่าน ที่มีความกล้าหาญในการทำความดี โดยที่ไม่กลัวว่าตนเองจะได้รับอันตรายแต่อย่างใด และทราบว่าครอบครัวพักอาศัยอยู่ย่านหนองจอก มีบุตรสองคน ได้แก่ บุตรชายวัย 16 ปี เป็นเด็กพิเศษเพราะเคยจมน้ำตอนเด็ก และบุตรสาววัย 12 ปี เรียนชั้น ป.6 และในวันที่ 21 ธันวาคม 2564 เวลา 14.00 น. นายจุติ ไกรฤกษ์ รมว.พม. จะไปเยี่ยมครอบครัวด้วยตัวเองเพื่อให้กำลังใจ พร้อมทั้งมอบรางวัลในการทำความดีครั้งนี้ เพื่อเป็นแบบอย่างที่ดีของสังคม พร้อมทั้งให้กานช่วยเหลือตามภารกิจกระทรวง พม.
วันพุธที่ 29 มิถุนายน 2565
บขส. ช่วยลดค่าครองชีพให้ประชาชน ตรึงค่าโดยสารต่อ 3 เดือน
ย้ำทุกเส้นทางพร้อมให้บริการเดินรถด้วยคุณภาพ สะดวก ปลอดภัย
นายสัญลักข์ ปัญวัฒนลิขิต กรรมการผู้จัดการใหญ่ บริษัท ขนส่ง จำกัด (บขส.) กระทรวงคมนาคม เปิดเผยว่า ตามที่ คณะกรรมการควบคุมการขนส่งทางบกกลาง มีมติให้ปรับเพิ่มอัตราค่าโดยสารรถประจำทาง หมวด 2 (เส้นทางที่มีต้นทางจากกรุงเทพมหานครไปยังต่างจังหวัด) และหมวด 3 (เส้นทางระหว่างจังหวัดที่ไม่มีกรุงเทพมหานครเป็นต้นทางปลายทาง) กิโลเมตรละ 5 สตางค์ เพื่อให้ผู้ประกอบการยังคงให้บริการแก่ประชาชนได้อย่างต่อเนื่อง มีผลใช้บังคับวันที่ 4 กรกฎาคม 2565 เป็นต้นไป
ในส่วน บขส. ยังคงตรึงราคาค่าโดยสารในอัตราเดิม เป็นเวลา 3 เดือน เพื่อช่วยลดภาระค่าครองชีพ และเป็นทางเลือกในการเดินทางให้กับประชาชนตามนโยบายของนายศักดิ์สยาม ชิดชอบ รัฐมนตรีว่าการกระทรวงคมนาคม
ปัจจุบัน บขส. เปิดให้บริการเดินรถ ดังนี้
1.เส้นทางภาคเหนือ จำนวน 15 เส้นทาง รวม 40 เที่ยววิ่ง (ไป-กลับ) อาทิ กรุงเทพ-เชียงใหม่ , กรุงเทพฯ-เชียงราย , กรุงเทพฯ-สุโขทัย-อุทยานประวัติศาสตร์สุโขทัย , กรุงเทพฯ-(อุตรดิตถ์) พิษณุโลก , กรุงเทพฯ-แม่สาย , กรุงเทพฯ-หล่มเก่า ,กรุงเทพฯ-คลองลาน , กรุงเทพฯ-เชียงคำ , กรุงเทพฯ-ทุ่งช้าง , กรุงเทพฯ -เขื่อนภูมิพล , กรุงเทพฯ-สารจิตร และกรุงเทพฯ-ป่าแดด-เชียงของ เป็นต้น
2. เส้นทางภาคตะวันออกเฉียงเหนือและภาคตะวันออก จำนวน 18 เส้นทาง รวม 52 เที่ยววิ่ง (ไป-กลับ) อาทิ กรุงเทพฯ-หนองคาย , กรุงเทพฯ-เชียงคาน , กรุงเทพฯ-สุรินทร์ , กรุงเทพฯ-บุรีรัมย์ , กรุงเทพฯ-นครพนม , กรุงเทพฯ-อุบลราชธานี , กรุงเทพฯ-มุกดาหาร , กรุงเทพฯ-สระบุรี , เอกมัย-แหลมงอบ และจตุจักร-ตราด เป็นต้น
3. เส้นทางภาคใต้ จำนวน 13 เส้นทาง รวม 35 เที่ยววิ่ง (ไป-กลับ) อาทิ กรุงเทพฯ-ภูเก็ต , กรุงเทพฯ-เกาะสมุย , กรุงเทพฯ-คลองท่อม-กระบี่ , กรุงเทพฯ-สงขลา , กรุงเทพฯ-สุไหงโกลก , กรุงเทพฯ-ปัตตานี-ยะลา , กรุงเทพฯ (หมอชิต2) -หาดใหญ่ , กรุงเทพฯ (หมอชิต2)- สตูล , กรุงเทพฯ(หมอชิต2)-นครศรีฯ-หัวไทร และกรุงเทพฯ (หมอชิต 2)-ตรัง เป็นต้น
นอกจากนี้บขส. ยอมรับว่า จากสถานการณ์ราคาน้ำมันดีเซลที่ปรับตัวสูงขึ้น ทำให้ บขส. มีค่าใช้จ่ายต้นทุนน้ำมันเพิ่มขึ้น ประมาณ 3 - 5% หรือประมาณเดือนละ 6 - 8 ล้านบาท จากเดิมที่ บขส. มีต้นทุนน้ำมันเฉลี่ยประมาณ 24 - 25 ล้านบาทต่อเดือน โดยในช่วง 8 เดือนแรกของปีงบประมาณ 2565 บขส. มีต้นทุนค่าใช้จ่ายน้ำมันประมาณเกือบ 200 ล้านบาทบขส. ยังยินดีที่จะตรึงราคาค่าโดยสารให้กับประชาชน และยังคงมุ่งมั่นที่จะให้บริการประชาชนด้วยบริการที่มีคุณภาพ สะดวก รวดเร็ว ปลอดภัย รวมทั้งให้ความสำคัญในเรื่องความปลอดภัยและมีการป้องกันและเฝ้าระวังการแพร่ระบาดของเชื้อไวรัส COVID-19 อย่างเข้มงวด ทั้งภายในสถานีขนส่งผู้โดยสารและบนรถโดยสารด้วย
ผู้โดยสารสามารถสอบถามข้อมูลการเดินทางเพิ่มเติมได้ที่ Call Center 1490 เรียก บขส. ตลอด 24 ชั่วโมง หรือ จองตั๋ว บขส. ผ่านช่องทางออนไลน์ Application : E-Ticket และ Website บขส. www.transport.co.th
วันจันทร์ที่ 22 สิงหาคม 2565
พม.เดินหน้าจัดตั้งสถาบันเพาะกล้าคุณธรรม เพื่อขยายพื้นที่การศึกษาแก่เด็กกลุ่มเปราะบางใน จ.พิษณุโลกและกำแพงเพชร
พม.เดินหน้าจัดตั้งสถาบันเพาะกล้าคุณธรรม เพื่อขยายพื้นที่การศึกษาแก่เด็กกลุ่มเปราะบางใน จ.พิษณุโลกและกำแพงเพชร
วันนี้ (21 ส.ค. 65) เวลา 09.29 นางพัชรี อาระยะกุล ปลัดกระทรวงการพัฒนาสังคมและความมั่นคงของมนุษย์ (ปลัด พม.) เป็นประธานในพิธีบวงสรวงพระประชาบดี โดยมีคณะผู้บริหาร ข้าราชการ และเจ้าหน้าที่กระทรวง พม. ในพื้นที่เข้าร่วมพิธี ณ สถาบันเพาะกล้าคุณธรรม จังหวัดพิษณุโลก จากนั้น เดินทางไปตรวจเยี่ยมพื้นที่การจัดตั้งสถาบันเพาะกล้าคุณธรรม จังหวัดกำแพงเพชร พร้อมทั้งร่วมประชุมหน่วยงาน ทีม One Home พม. จังหวัดกำแพงเพชร เพื่อขับเคลื่อนงานพัฒนาคุณภาพชีวิตกลุ่มเปราะบางในพื้นที่ตามภารกิจกระทรวง พม.
นางพัชรี กล่าวว่า สถาบันเพาะกล้าคุณธรรมเป็นหน่วยงานสังกัดกระทรวง พม. ที่เราได้ให้ความสำคัญ โดยเรามีสถาบันเพาะกล้าคุณธรรมแห่งแรกที่จังหวัดกาญจนบุรีและแห่งที่สองที่จังหวัดพิษณุโลก เพื่อจะได้ดูแลกลุ่มเด็ก เยาวชนเปราะบาง ที่หลุดจากระบบการศึกษา หรืออาศัยในครอบครัวยากจน ลำบาก กำพร้า ถูกทอดทิ้ง แต่มีความใส่ใจในการศึกษา มีความประพฤติดีและอาจจะไม่มีทุนการศึกษา โดยกระทรวง พม. จะให้ความอุปการะและส่งเสริมการศึกษาในระดับมัธยมศึกษาและอาชีวะศึกษา พร้อมทั้งให้ที่อยู่ที่พักและอาหาร โดยไม่เสียค่าใช้จ่ายแต่อย่างใด นอกจากนี้ เรายังจะมีการเสริมทักษะในการใช้ชีวิตเบื้องต้นและทักษะในการประกอบอาชีพไปพร้อมๆ กัน และสิ่งที่สำคัญคือเรื่องของการปลูกฝังคุณธรรมจริยธรรม เพื่อให้เด็ก เยาวชนเป็นต้นกล้าคุณธรรมที่เป็นคนดีและเป็นอนาคตสำคัญของประเทศชาติต่อไป
นางพัชรี กล่าวเพิ่มเติมว่า นอกจากนี้ ยังได้ลงพื้นที่จังหวัดกำแพงเพชรเพื่อตรวจเยี่ยมการเตรียมพื้นที่สำหรับการจัดตั้งสถาบันเพาะกล้าคุณธรรม จังหวัดกำแพงเพชร ซึ่งจะเป็นแห่งที่ 3 เพื่อรองรับเด็ก เยาวชนกลุ่มเปราะบางที่ด้อยโอกาสให้สามารถเข้าถึงการศึกษา อีกทั้งได้มีที่อยู่ที่พักและอาหารที่ไม่มีค่าใช้จ่ายแต่อย่างใด ซึ่งจะทำให้เด็ก เยาวชนดังกล่าวมีความรู้คู่คุณธรรม นำไปสู่คุณภาพชีวิตที่ดีขึ้นอย่างมั่นคง
วันจันทร์ที่ 18 เมษายน 2565
โฆษกรัฐบาลสวน “พิชัย” ใช้สคริปเก่าวนไปวนมา ชอบมโนไปเอง ชี้รัฐบาลเตรียมอุดหนุนราคาน้ำมันดีเซลส่วนเพิ่มร้อยละ 50 หลัง 1 พ.ค. 65 เร่งคุมเงินเฟ้อระยะสั้น
โฆษกรัฐบาลสวน “พิชัย” ใช้สคริปเก่าวนไปวนมา ชอบมโนไปเอง ชี้รัฐบาลเตรียมอุดหนุนราคาน้ำมันดีเซลส่วนเพิ่มร้อยละ 50 หลัง 1 พ.ค. 65 เร่งคุมเงินเฟ้อระยะสั้น และทำทุกวิถีทางเพื่อพยุงเศรษฐกิจภายใต้ความไม่แน่นอนสูง
วันที่ 18 เมษายน 2565 นายธนกร วังบุญคงชนะ โฆษกประจำสำนักนายกรัฐมนตรี เปิดเผยถึงกรณีที่นายพิชัย นริพทะพันธุ์ รองประธานยุทธศาสตร์พรรคเพื่อไทยด้านเศรษฐกิจ กล่าวโจมตีการบริหารงานด้านเศรษฐกิจของนายกรัฐมนตรีและรัฐบาล และเสนอให้ชะลอการปล่อยราคาดีเซลเกิน 30 บาทออกไปก่อน รวมทั้งให้คืนเงินกองทุนส่งเสริมการอนุรักษ์พลังงานและควบคุมเงินเฟ้อไม่ให้สูงเกินไป ว่า เรื่องที่นายพิชัยฯ พูดเป็นสคริปเก่าที่ใช้วนไปวนมา ไม่มีอะไรใหม่เลย และส่วนใหญ่เป็นการมโนที่ไม่สอดคล้องกับความเป็นจริง โดยพลเอก ประยุทธ์ จันทร์โอชา นายกรัฐมนตรีและ รมว.กลาโหม เป็นห่วงเรื่องราคาน้ำมันและเงินเฟ้ออย่างมาก จากที่ได้กำชับไปก่อนหน้านี้และเฝ้าติดตามความคืบหน้าอย่างต่อเนื่อง ที่ผ่านมาราคาน้ำมันดิบในตลาดโลกมีความผันผวนตั้งแต่เดือน ก.ย. 64 ทำให้ราคาน้ำมันเชื้อเพลิงในประเทศทุกชนิดขยับเพิ่มขึ้นตาม แต่รัฐบาลโดยคณะกรรมการบริหารกองทุนน้ำมันเชื้อเพลิงไม่ได้นิ่งนอนใจ ได้ออกมาตรการดูแลราคาขายปลีกน้ำมันดีเซลไม่ให้เกิน 30 บาท/ลิตร เพื่อบรรเทาผลกระทบต่อประชาชนมาโดยตลอดตั้งแต่ตุลาคม 64
“แม้รัฐบาลจะประกาศปรับราคาน้ำมันดีเซลเกินกว่า 30 บาท/ลิตร ตั้งแต่ 1 พ.ค. 65 เพื่อให้สอดคล้องกับสถานการณ์ราคาตลาดโลกที่ได้รับผลกระทบจากวิกฤตรัสเซีย-ยูเครนและสะท้อนต้นทุนที่แท้จริง ซึ่งเป็นสิ่งที่หลีกเลี่ยงไม่ได้ แต่รัฐบาลก็เตรียมเข้าไปอุดหนุนราคาส่วนเพิ่ม 50% ถ้าราคาน้ำมันดีเซลภายในประเทศยังคงสูงกว่าราคาที่กำหนดไว้ และเช่นเดียวกับราคาก๊าซหุงต้มและค่าไฟฟ้าที่มีมาตรการไว้แล้วเช่นกัน ทั้งนี้ กระทรวงการคลัง และ ธปท. ได้ประสานงานกันอย่างใกล้ชิดและประเมินว่า อัตราเงินเฟ้อจะปรับตัวสูงขึ้นในระยะสั้นตามสถานการณ์ราคาน้ำมันและจะปรับลดลงในช่วงครึ่งหลังของปีนี้ โดยรัฐบาลให้ความสำคัญกับมาตรการทางการคลังที่จะช่วยสร้างรายได้และบรรเทาภาระค่าครองชีพในกลุ่มเปราะบาง และจะทำทุกวิถีทางเพื่อพยุงเศรษฐกิจของประเทศภายใต้สถานการณ์ที่มีความไม่แน่นอนสูงดังกล่าว” นายธนกร กล่าว
............................
วันจันทร์ที่ 21 มิถุนายน 2564
ชาวโคราชเฮ “จุรินทร์”จัดโมบายพาณิชย์ลดราคา! ขายของถูก ลดสูงสุด 60%
วันที่ 19 มิถุนายน 2564 เวลา 14.30 น.
นายจุรินทร์ ลักษณวิศิษฏ์
หัวหน้าพรรคประชาธิปัตย์ รองนายกรัฐมนตรี และรัฐมนตรีว่าการกระทรวงพาณิชย์ เป็นประธานในพิธีเปิดและปล่อยขบวนรถโมบายพาณิชย์ลดราคา! ช่วยประชาชน จังหวัดนครราชสีมา ณ ลานเอนกประสงค์ ชุมชนหัวทะเล หน้าตลาดพระโคราช อําเภอเมือง จังหวัดนครราชสีมา
นายจุรินทร์ กล่าวว่า
วันนี้เปิดตัวโครงการโมบายพาณิชย์ลดราคา!ช่วยประชาชน ที่จังหวัดนครราชสีมาโดยจัดรถโมบายจำนวน 20 คัน เพื่อตระเวนไปจำหน่ายสินค้าราคาถูกในเขตในชุมชนต่างๆในเขตเทศบาลนครโคราชและพื้นที่ใกล้เคียง ซึ่งจะดำเนินการตั้งแต่วันที่ 17 มิ.ย.-16 ก.ค. 2564 เป็นเวลา 30 วัน
โดยสินค้าประกอบด้วยสินค้าอุปโภคและบริโภค สินค้าสำคัญ 6 รายการ เช่น ข้าวหอมมะลิถุงละ 5 กิโลกรัม 150 บาท ตกกิโลกรัมละ 30 บาท น้ำมันพืชขวดละ 43 บาท ปลากระป๋องกระป๋องละ 10 บาท น้ำตาลทรายกิโลกรัมละ 20 บาท บะหมี่กึ่งสำเร็จรูปซองละ 5 บาท และไข่ไก่แผงละ 30 ฟอง ราคา 83 บาท ฟองละ 2.77 บาท
และสินค้าอุปโภคอื่นๆ ซึ่งลดราคาสูงสุดถึง 60% โดยจะมีสินค้าทั้งหมด 75 รายการ
และผู้ที่ต้องการทราบว่ารถโมบายจะไปที่ไหนบ้างที่โคราชเข้าไปที่เว็บไซต์ https://โมบายพาณิชย์.com/ จะมีอะไรละเอียดบอกว่าไปชุมชนไหนวันที่เท่าไหร่ เพื่อช่วยลดภาระค่าครองชีพให้กับพี่น้องประชาชนในพื้นที่ทุกจังหวัดช่วงประสบภัยโควิด
โดยมี ดร.คุณหญิงกัลยา โสภณพานิช รัฐมนตรีช่วยว่าการกระทรวงศึกษาธิการ
นายวีรศักดิ์ หวังศุภกิจโกศล รัฐมนตรีช่วยว่าการกระทรวงคมนาคม
นายบุณยฤทธิ์ กัลยาณมิตร ปลัดกระทรวงพาณิชย์
นายวัฒนศักย์ เสือเอี่ยม อธิบดีกรมการค้าภายใน
นายบุณย์ธีร์ พานิชประไพ เลขานุการรัฐมนตรีว่าการกระทรวงพาณิชย์
นายกอบชัย บุญอรณะ ผู้ว่าราชการจังหวัดนครราชสีมา เข้าร่วมด้วย
วันจันทร์ที่ 13 มิถุนายน 2565
รองปลัดฯ วรวรรณ เป็นประธานการประชุม ติดตามความก้าวหน้าการติดตั้งถังดักไขมัน และระบบบําบัดนํ้าเสียชุมชน แบบ Onsite ระหว่าง กระทรวงอุตสาหกรรม ร่วมกับ SCG กรุงเทพมหานคร
รองปลัดฯ วรวรรณ เป็นประธานการประชุม ติดตามความก้าวหน้าการติดตั้งถังดักไขมันและระบบบําบัดนํ้าเสียชุมชนแบบ Onsite ระหว่าง กระทรวงอุตสาหกรรม ร่วมกับ SCG กรุงเทพมหานคร
วันนี้ (13 มิถุนายน 2565) เวลา 13.30 – 14.45 น. นางวรวรรณ ชิตอรุณ รองปลัดกระทรวงอุตสาหกรรม เป็นประธานการประชุม ติดตามความก้าวหน้าการติดตั้งถังดักไขมันและระบบบําบัดนํ้าเสียชุมชนแบบ Onsite ระหว่าง กระทรวงอุตสาหกรรม ร่วมกับ บริษัทปูนซิเมนต์ไทย จำกัด (มหาชน) หรือ SCG และ กรุงเทพมหานคร ครั้งที่ 2/2565 โดยที่ประชุมรายงานผลการลงพื้นที่หาจุดติดตั้งระบบบําบัดนํ้าเสียชุมชนแบบ Onsite ณ ศูนย์พัฒนาเด็กเล็กก่อนวัยเรียน มัสยิดกมาลุลอิสลาม เขตคลองสามวา กรุงเทพฯ รวมถึงผลการติดตั้งถังดักไขมันที่ได้รับการสนับสนุน จำนวน 1,500 ใบของ กทม. โดย สํานักสิ่งแวดล้อม และพิจารณาแผนปฏิบัติการฯ กำหนดแล้วเสร็จภายในเดือนกรกฎาคม 2565 เพื่อเฉลิมพระเกียรติฯ พระบาทสมเด็จพระเจ้าอยู่หัว รัชกาลที่ 10 โดยมี นายทาวัน ทวีถาวรสวัสดิ์ ผู้ช่วยปลัดกระทรวงอุตสาหกรรมรักษาราชการในตำแหน่งผู้ตรวจราชการกระทรวงอุตสาหกรรม นายพรยศ กลั่นกรอง รองอธิบดีกรมโรงงานอุตสาหกรรม นางสาวศิริลักษณ์ ลีระศิริ ผอ.ส่วนปฏิบัติการจัดการคุณภาพน้ำ นายธนัฐจ์กร ภิรัฐพงศธนาการ ผู้ช่วยผู้อำนวยการเขตคลองสามวา เข้าร่วมหารือ ณ ห้องประชุมชุณหะวัณ ชั้น 3 อาคารสํานักงานปลัดกระทรวงอุตสาหกรรม
วันเสาร์ที่ 12 มีนาคม 2565
โฆษกรัฐบาลเผย นายกฯ ยืนยันผู้ป่วยโควิด-19 ทุกสิทธิ/ทุกระดับอาการ ต้องเข้าถึงระบบการรักษา สธ. เริ่มใช้ UCEP Plus 16 มี.ค. นี้ ขณะที่ ผู้ติดเชื้อโควิด - 19 รายใหม่วันนี้ รวม 24,592 ราย
โฆษกรัฐบาลเผย นายกฯ ยืนยันผู้ป่วยโควิด-19 ทุกสิทธิ/ทุกระดับอาการ ต้องเข้าถึงระบบการรักษา สธ. เริ่มใช้ UCEP Plus 16 มี.ค. นี้ ขณะที่ ผู้ติดเชื้อโควิด - 19 รายใหม่วันนี้ รวม 24,592 ราย ผลตรวจ ATK พบผู้ติดเชื้อเข้าข่ายเพิ่ม 20,385 คน
วันนี้ (12 มีนาคม 2565) นายธนกร วังบุญคงชนะ โฆษกประจำสำนักนายกรัฐมนตรี เปิดเผยพลเอกประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เน้นบริหารจัดการโควิด-19 โดยให้ผู้ติดเชื้อเข้าถึงการดูแลรักษา ในทุกระดับอาการ หลังครม.เห็นชอบหลักเกณฑ์เบิกจ่าย ผู้ป่วยสีเหลืองสีแดงตามเกณฑ์ที่ สพฉ.กำหนด สามารถเข้ารักษาได้ทุกที่โดยไม่เสียค่าใช้จ่าย ส่วนผู้ป่วยสีเขียวรักษาฟรีที่สถานพยาบาลในเครือข่ายสิทธิบัตรทองหรือประกันสังคม หรือสิทธิข้าราชการตามสิทธิของตนเอง และหากอาการเปลี่ยนเป็นระดับสีเหลืองหรือสีแดง ให้ส่งต่อไปยังโรงพยาบาลอื่นโดยใช้สิทธิ UCEP Plus กรณีผู้ป่วยโควิด 19 หรือ UCEP Plus ซึ่งจะเริ่มใช้ในวันที่ 16 มีนาคม นี้
ทั้งนี้ ผู้ประกันตนที่ติดเชื้อโควิดกลุ่มสีเขียว สามารถเข้าโรงพยาบาลคู่สัญญาของประกันสังคมได้ทุกแห่ง ไม่จำเป็นต้องเป็นโรงพยาบาลที่ลงทะเบียนไว้ โดยไม่ต้องเสียค่าใช้จ่ายจนสิ้นสุดการรักษา ส่วนกรณีกลุ่มสีเหลืองหรือสีแดง สามารถเข้าโรงพยาบาลได้ทั้งรัฐและเอกชน โดยประกันสังคมจะเข้าไปร่วมจ่ายทั้งหมด หากมีข้อสงสัยสามารถโทรสายด่วน 1506 กด 1
สำหรับผู้ติดเชื้อโควิด - 19 รายใหม่วันนี้ รวม 24,592 ราย จำแนกเป็นผู้ป่วยจากในประเทศ 24,540 ราย ผู้ป่วยมาจากต่างประเทศ 52 ราย ผู้ป่วยสะสม 937,806 ราย (ตั้งแต่ 1 มกราคม 2565) หายป่วยกลับบ้าน 21,371 ราย หายป่วยสะสม 742,953 ราย (ตั้งแต่ 1 มกราคม 2565) ผู้ป่วยกำลังรักษา 226,151 ราย เสียชีวิต 68 ราย ล่าสุดการให้บริการวัคซีน โควิด-19 สะสมอยู่ที่ 125,817,112 โดส เข็มที่ 1 ฉีดสะสม 54,283,906 โดส เข็มที่ 2 ฉีดสะสม 49,946,069 โดส เข็มที่ 3 ฉีดสะสม 19,749,175 โดส เข็มที่ 4 ฉีดสะสม 1,837,962 โดส
………………......
วันพุธที่ 22 มิถุนายน 2565
รัฐบาลพอใจ Fitch Ratings คงอันดับความน่าเชื่อถือไทยที่ BBB+ คาดเศรษฐกิจขยายตัว 4.5% จากการฟื้นตัวทางเศรษฐกิจและภาคการท่องเที่ยว
.....
พลเอก ประยุทธ์ จันทร์โอชา นายกรัฐมนตรี และ รมว.กลาโหม รับทราบผลและรู้สึกยินดีที่บริษัท Fitch Ratings (Fitch) ได้เปิดเผยรายงาน (21 มิ.ย. 65) คงอันดับความน่าเชื่อถือของประเทศไทย (Sovereign Credit Rating) ที่ BBB+ และมุมมองความน่าเชื่อถืออยู่ในระดับมีเสถียรภาพ (Stable Outlook)
.
นอกจากนี้ Fitch ยังคาดการณ์ว่าปีนี้ ประเทศไทยจะขาดดุลงบประมาณลดลง สัดส่วนหนี้ภาครัฐบาล (General Government Debt) ต่อ GDP จะเพิ่มขึ้นอยู่ที่ร้อยละ 55.4 ต่อ GDP เศรษฐกิจจะขยายตัวที่ 4.5% เนื่องจากการฟื้นตัวภายในประเทศและการกลับมาของนักท่องเที่ยว ซึ่งคาดว่าจะเพิ่มขึ้นจาก 6.5 ล้านคนในปี 2565 เป็น 22 ล้านคนในปี 2566 ส่วนภาคการเงินต่างประเทศ (External Finance) ยังมีความแข็งแกร่ง
.
นายกรัฐมนตรีขอบคุณทุกฝ่ายที่ร่วมบูรณาการความร่วมมืออย่างต่อเนื่องจนเห็นผลชัดเจนและเป็นที่ยอมรับ พร้อมกำชับทุกหน่วยงานที่เกี่ยวข้องเร่งผลักดันการพัฒนาในทุกมิติ เพื่อประโยชน์สูงสุดแก่ประชาชน มุ่งหวังฟื้นฟูเศรษฐกิจและสังคมไทยให้พร้อมต่อการเปิดประเทศอย่างมีประสิทธิภาพ
#ไทยคู่ฟ้า#ร่วมต้านโควิด19
-------------------